## **Opgave 16 Milgrams lydighedsforsøg - kan alle blive gerningsmænd?**

I denne opgave skal du læse om et socialpsykologisk eksperiment udført i USA i 1961 og sammen­holde det med viden om nazistiske gerningsmænd under anden verdenskrig.

**Baggrund**

Socialpsykologen Stanley Milgram udførte i 1961 et eksperiment på Yale Universitet i USA. Han ville undersøge i hvilken grad mennesker kan bringes til at begå grusomme handlinger, hvis de bliver beordret til det af en autoritet. Milgram forsøgte at finde en forklaring på, at befolkninger i autoritære stater som fx Nazityskland deltog i grusomheder og overgreb uden at gøre oprør. I eksperimentet målte han, hvor meget smerte helt almindelige mennesker var villige til at opføre andre, hvis de fik besked på at gøre det af en autoritet.

Forsøgspersoner blev oplyst om, at de deltog i en undersøgelse af den pædagogiske effekt af fysisk afstraffelse på menneskers indlæring. Under eks­perimentet gav en forsøgsperson en anden person stød, når vedkommende svarede forkert på et spørgsmål.

I et tilstødende rum lod en skuespiller som om, han fik stød. Forsøgspersonen kunne høre, men ikke se skuespilleren. Jo flere forkerte svar, der blev givet, jo højere blev strømstyrken skruet op, og forsøgsper­sonen kunne høre en tiltagende grad af støn, jam­mer og bønner om at få forsøget afbrudt. Når for­søgs­personen udtrykte modvilje mod at øge strømstyrken, beordrede forsøgslederen, at forsøget skulle fortsætte.

Resultatet af eksperimentet kom bag på alle, inklusiv Milgram selv. Det viste, at to ud af tre forsøgspersoner var villige til at give den maksimale strømstyrke på 450 volt, hvilket kan slå et menneske ihjel. Flertallet af forsøgspersonerne var altså indstillet på at påføre andre bå­de smerte og livstruende stød, fordi en autoritet beordrede dem til det.

**Opgave**

1. Diskutér Milgrams resultater. Er I overraskede over forsøgspersonernes villighed til at opføre andre mennesker smerte?
2. Diskutér, om resultatet fra et socialpsykologisk eksperiment på et universitet i USA kan overføres til omstændighederne under et folkedrab. Udpeg forskelle og ligheder?
3. Hvis man ud fra Milgrams forsøg kan konkludere, at en faktor som lydighed kan gøre almindelige mennesker til gerningsmænd, undskylder det så gerningsmændene under Holocaust? Hvorfor/hvorfor ikke?

Diagram

Description automatically generated